Тўра Мурод:Бу ерда бошқа гап бор | Fayzbog.uz\n19.11.2017 / Маъмурият /\nМен сиёсий шарҳловчи эмасман. Сиёсатга ҳам аралашмайман. Аммо чет элларда, хусусан, АҚШда содир этилган террористик ҳаракатлар атрофида бошланган қизғин баҳсларни ҳам кузатиб бораяпман. Бунга ўзимизникиларнинг ҳам, ўзимизга дўст бўлганларнинг ҳам, бизга ғараз кўз билан боқадиганларнинг ҳам фикр-мулоҳазаларини ўрганаяпман.\nҒанимларимиз бундан хурсанд экани, “Ана, ўзбеклар ундай қилди, мана, ўзбеклар бундай қилди”, деб аюҳаннос солиб ётишибди. Ҳатто биттаси “Ўзбекистон − террористлар еткизиб берувчи давлат” ҳам деб юборди.\nДўстларимиз бундан хафа бўлиш билан чекланибгина қолмай, бизни катта хавфдан огоҳ этишга ҳам уринишмоқда. Бошидан катта фалокатларни ўтказганлари “Бизнинг кўйимизга тушиб қолманглар”, деб бонг урмоқда.\nЭнг ёмони, ўзимизникилар, катталаримиз, диний идораларнинг катталари, оғзига микрофон тутилган таниқли “зиёли”лар тўтиқушдек битта гапни такрорлаш билан овора: “Террорчининг миллати бўлмайди, террорчининг дини бўлмайди, террорчининг ватани бўлмайди! Анов бола бизданмас!”\nБир йил олдин ғирт тошконлик бўлиб турган болани беватанга чиқаришмоқда. Бутун дунё ўзбек деб турган болани миллати йўқ нусха дейишмоқда. Динсизга ҳам чиқариб бўлишди. Кимнинг дини, эътиқоди, илми, амали, тақвоси қанчалиги Қиёмат куни Аллоҳнинг тарозисидагина аён бўлади!\nАммо бу ерда бошқа гап бор, миллатдошлар, бошқа гап. Буни тушуниш учун отнинг калласидек катта калла бўлиши ҳам, бу каллага ўралган катта салла бўлиши ҳам шарт эмас. Не-не гуллаган диёрларни АҚШ расво қилиб бўлди. Ироқни ҳам, Афғонистонни ҳам, Мисрни ҳам, Ливияни ҳам, Покистонни ҳам, Яманни ҳам, Сурияни ҳам ва ҳоказо. Сезиб турибсизлар, навбат Ўзбекистонга келди. “У ёғи бир қадам”. Кейин АҚШ асосий рақибининг биқинига пичоқ тирайди.\nИИШИД-ИШИД деб, Суриянинг бир тарафини АҚШ, бир тарафини Россия дабдала қилиб бўлди. Камига гоҳ унисига, гоҳ бунисига ёқишга уринган Туркия ҳам анча иш кўрсатиб қўйди. АҚШ ИШИДнинг ичидаги “ўзиникилар”ни ҳам чиқариб кетди. Ана энди қолган-қутган ИШИДчи борми, “Толибон”чи борми, ҳаммаси секин-секин Ўзбекистонга қараб ўрмалайди. Ҳатто уч-тўрт кундан бери Бин Лодин деган шайтонни ҳам кўрсатиб қолишди. АҚШнинг ўша шайтони лоп этиб, Ўзбекистон тоғларида пайдо бўлиб қолса ҳам асло ажабланманглар!\nАҚШ жуда ғаддор, ўриснинг тушига кирмайдиган ҳийлаларни ўйлаб топади. Атом излаб бир мамлакатга киради, бехижолат халқи сайлаган давлат раҳбарини осади, Бин Лодинни излаб бошқа мамлакатга киради, мамлакатнинг кулини кўкка совуради, ИШИДни ўзи тузади, ўзи уни урган бўлиб, у ҳудуднинг тутунини осмонга чиқаради, “Сизларга демократия ўрнатиб берамиз”, деб бир давлатга киради ва обод диёрни пароканда қилиб, демократиянинг онасини кўрсатади ва ҳоказо.\nСезилаяптики, АҚШ энди кичкинагина давлат бўлса ҳам Ўзбекистонга кўз тикаяпти. Тепада айтганимдек, “У ёғи бир қадам” бўлгани учун ҳам. Ўзбекистонга айрича бир фитна билан кириш режасини тузаяпти АҚШдаги катта шайтонлар. Манови терактлар, ўзбек бола “Аллоҳу акбар”, деб одамлар устига машина ҳайдаши арзимаган ишлар. Бу катта ўйинлар олдидан машғулот ўйинлари ёки бизни шунга секин-аста тайёрлаш.\nБиз нима ҳам қилардик? Нима қилса, катталар қилади. Сиёсатчилар қилади. Ҳарбийлар қилади. “25 йил нима қилганини билмай юрган”, биттагина “Мастер класс”дан кейин кўзлари ярқ этиб очилиб кетган, ҳатто кўз қисишни ҳам ўрганиб олган депутатлар қилади. Бизлар майда, оддий, кирчимол одамлармиз.\nАммо огоҳ бўлайлик! Фарзандларимизни депутат қилиб эмас, амалга, мансабга, сайланишга ўч қилиб эмас, бойликнинг кетидан қувадиган қилиб эмас, ВАТАНПАРВАР қилиб, ВАТАНПАРАСТ қилиб тарбиялайлик!\nЎғли 15-16 дан ошиб қолган оталар, ўғлингизни ВАТАН учун фидо бўладиган АСКАР қилиб тарбияланг!\nЎғлингизга Дин нима, Ислом нима, Мазҳаб нима, Ҳалол нима, Ҳаром нима, Бировнинг ҳақи нима, ўргатинг!\nФарзандингизга ВАТАН нималигини ўргатинг! Ватан катталар бошқараётган давлат эмас, ота-бобосининг мозори ётган Она-Замин эканини, уни ва авлодларини боқаётган, эртага уларга ҳам сўнгги манзил бўладиган Она-Ер эканини англатинг! Ана шу Ерни, Заминни, Ватанни севдиринг!\nВатан байроғи Ҳасанбой рақибини нокаут қилгандагина ҳилпирайдиган мато эмаслигини англатинг! Унда ота-боболаримизнинг орзу-умидлари акс этганини англатинг! Бу мато улуғларимиз қони билан бўялганини англатинг! Байроғимизни севдиринг!\nФарзандларимиз байроқпараст бўлишсин! Бир-бирларига байроқ совға қилишсин! Уйларига катта-катта байроқлар илишсин! Бой йигитларимиз баланд-баланд қилиб қурган кошоналарининг тепасида Ўзбекистон байроғи ҳилпираб турсин!\nБайроғимиз бир шаҳарда биргина ҳокимият биноси тепасида эмас, ҳар биримизнинг айвонимизда ҳилпираб турсин!\n“Мен ўлсам, байроғимга ўраб кўминглар!” дейдиган ватанпараст, байроқпарастларни тарбиялайлик!\nКатта хавотир билан ҳадиксирайманки, биз бу ишларга улгурамиз ё улгурмаймиз, фарзандларимиз ОНА-ВАТАНИМИЗНИ ҳимоя қилиш учун қўлларига қурол олишларига тўғри келади!\nМен эртага ё индинга уруш бошланади, деб ваҳима қилмоқчи эмасман. Мен урушдан қўрқмайман! Мен заҳирадаги зобитман. Ватан хавф остида қолиб, ғаним юртим сарҳадига бир қадам босган куни мен сафларнинг олдида Ватаним ҳимоясига чиқаман! Бу шоирона гап эмас! Газетабоп сўзлар ҳам эмас! Қалбимда бори шу!\nСўзим ёқмаганлар ён-атрофларига боқсинлар, мусулмонлар яшаган ёки яшаётган мамлакатларни бир бошидан АҚШ нима қилиб келаётганини бир мушоҳада қилиб кўрсинлар.\nЁшларга эса айтар сўзим шу: Ризқ излаб, илм излаб, бахт излаб, қайси диёрга борсангиз боринг, “Америка – сеҳрли диёр” бўлиб кўринган бўлса, боринг ўша Америкага ҳам. Аммо Ўзбекистонни, ўзбек эканингизни, мусулмон фарзанди эканингизни унутманг! Борган диёрингизда сизга, айнан сизга минг бир тузоқ қўйишади. Ана шу тузоқларга илинманг! Арзимаган пулга ёлланиб, юртимизга кўз тиккан ғанимларимизнинг малайларига айланиб қолманг! Авлодларнинг лаънатига дучор бўлманг!\nҲушёр бўлинг, миллатдошлар, ҳушёр бўлинг!\nҲамма гап қандай қарашда\nДавлат Назар: “Қарғишлар”га қолган журналист дўстим. (фельетон)\nҚашқадарё ўқитувчилари мардикорми?\n“Сиз ўзингиз ватан учун нима қилиб қўйдингиз?”\nТВда ёш чегарасини кўрсатиш вақти келмадими?\nИмпорт қилинувчи гўшт ва ун акциз солиғидан озод этилди\nTasanno Murod aka!\nManaviyat darslariga ajoyib material bo’libdi. Aziz murabbiylar, buni guruhingizga o’qib beting!


Ўзбекистон Ёзувчилар уюшмаси » Банк ходимлари билан учрашув\nАсосий Янгиликлар Банк ходимлари билан учрашув\nЎзбекистон Республикаси Президентининг 2018 йил 5 апрелдаги “Ўзбекистон Ёзувчилар уюшмаси фаолиятини янада такомиллаштириш чора-тадбирлари тўғрисида”ги қарорида белгиланган вазифалар ижроси йўналишида Андижон вилоятидаги ишлаб-чиқариш корхоналари ва ташкилотларда ёзувчилар билан учрашувлар, адабий кечалар ўтказилмоқда.\nРеспублика “Қишлоққурилишбанк” Андижон минтақавий филиалида Ёзувчилар уюшмаси аъзоси, таниқли ёзувчи, публицист Ҳабиб Сиддиқ ва ҳажвчи адиб Восит Аҳмад билан учрашув бўлиб ўтди. Кўп сонли банк ходимлари иштирокида ўтказилган учрашувни банк бошқарув раиси ўринбосари Фарруҳбек Абдурасулов кириш сўзи билан очди.\nТадбирда китобхонлик маданиятини ошириш юзасидан юртимизда олиб борилаётган ишлар, юртдошларимиз учун яратилаётган шароит ва имкониятлар тўғрисида сўз борди. Учрашув меҳмонлари Ҳабиб Сиддиқ ва Восит Аҳмад ўқиган кичик ҳажмдаги ҳажвиялар, қатралар барчага хуш кайфият бағишлади.\nСавол-жавоб тарзида давом этган ушбу тадбирда китобхон банк ходимларига бадиий китоблар совға қилинди.


ГАЛОПЕРИДОЛ ДЕКАНОАТ – medu.uz – Дорилар ҳақида маълумотлар ўзбек тилида\nHome Йўриқномалар ГАЛОПЕРИДОЛ ДЕКАНОАТ\nГАЛОПЕРИДОЛ ДЕКАНОАТ инъекция учун мойли эритма\nХПН: галоперидол (haloperidol)\n1 мл ҳажмли ҳар бир ампула 50 мг галоперидол (галоперидол деканоати кўринишида) сақлайди.\nЁрдамчи моддаларнинг тўлиқ рўйҳати 6.1 бўлимда келтирилган.\nИнъекция учун мойли эритма. Сариқ ёки кўкимтир-сариқ рангли тиниқ эритма.\nСурункали шизофренияда ва бошқа психозларда, айниқса тез таъсирга эга галоперидол билан даволаш самарали бўлган ва ўртача седатив таъсирга эга бўлган нейролептикнинг таъсири зарур бўлган ҳолларда самарани бир маромда сақлаб турувчи даволаш учун қўлланади. Шунингдек ақлий фаолиятнинг ёки хулқнинг деменция билан боғлиқ бўлган бузилишларидан ташқари, хулқнинг психомотор қўзғалиш фонида кечувчи ва самарани бир маромда сақлаб турувчи даволашни талаб этувчи бошқа бузилишларини даволаш учун хам қўлланади (4.4 бўлимга қаранг).\nПерорал антипсихотик воситалар (асосан галоперидол) билан барқарор даволанаётган беморларга Галоперидол Деканоатнинг депо-инъекцияларига ўтишни тавсия этиш мумкин.\nГалоперидол Деканоатнинг инъекциялари фақат катталар учун мўлжалланган. Фақат мушак ичига юбориш керак, вена ичига юбориш ман этилади! Инъекцияларни бир ойда бир марта думба соҳасига чуқур юбориш тавсия қилинади. Катта дозаларни бир мартада юборишдан сақланиш керак, чунки 3 мл дан ортиқ дозаларни юбориш пациент учун дискомфорт билан кечиши мумкин.\nНейролептиклар билан даволашга бўлган реакцияларда сезиларли индивидуал фарқларни назарда тутиб, дозани беморни шифокор томонидан синчков кузатуви остида шахсий равишда танлаш лозим. Бошланғич дозани танлашни ҳам касалликнинг симптоматикасини, ҳам унинг оғирлигини ҳисобга олиб, шунингдек аввалги даволаш пайтида буюрилган галоперидолнинг ёки бошқа нейролептикларнинг дозаларини эътиборга олган ҳолда ўтказилади.\nДаволашнинг бошида, ҳар 4 ҳафтада перорал галоперидолнинг дозасидан 10-15 марта юқори дозаларни буюриш тавсия қилинади. Бу одатда Галоперидол Деканоати препаратининг 25-75 мг (0,5-1,5 мл) дозасини инъекция қилишга мувофиқ келади. Максимал бошланғич доза 100 мг дан ошмаслиги керак.\nПрепаратнинг кўрсатаётган самарасига қараб, дозани 50 мг дан босқичма-босқич, оптимал терапевтик самарага эришилгунича ошириш мумкин. Одатда самарани бир маромда сақлаб турувчи доза перорал галоперидолнинг 20 баробар суткалик дозасига тўғри келади. Дозани танлаш даврида ва психотик симптоматика оғирлашганда Галоперидол Деканоат препарати билан даволашни перорал галоперидол билан тўлдириш мумкин.\nОдатда препаратни ҳар 4 ҳафтада юборилади, бироқ препаратнинг самарадорлигидаги катта индивидуал фарқларни назарда тутиб, препаратни қўллаш частотасини ўзгартириш (ошириш ёки камайтириш) талаб этилиши мумкин.\nКекса ва олигофренияси бўлган беморларда қўлланиши:\nКекса ва ҳолсизланган беморларда даволашни кичик дозалардан, масалан ҳар 4 ҳафтада 12,5-25 мг дан бошлаш тавсия қилинади. Кейинчалик кўрстаётган самарага қараб, ушбу доза оширилиши мумкин.\nФаол моддага ёки ёрдамчи моддаларнинг биронтасига юқори сезувчанлик.\nМарказий нерв тизимини алкогол ёки дори воситалари таъсирида сусайиши.\nБазал ганглийларни шикастланиши.\nБир неча ҳолларда антипсихотик воситаларни, шу жумладан Галоперидол Деканоатини қабул қилган психиатрик беморларда тўсатдан ўлим кузатилган. QT интервални узайишига мойиллик (QT интервални узайиш синдроми, гипокалиемия, QT интервалини узайтирувчи дориларни қабул қилиш) бўлган ҳолларда, Галоперидол Деканоатини қабул қилиш вақтида эҳтиёткорликка риоя қилиш керак, чунки уни қабул қилиш вақтида QT интервалини узайиши қайд этилган.\nДаволашни перорал галоперидолни қабул қилишдан бошлаш, ва фақат шундан кейингина, галоперидолга кутилмаган ноҳуш ножўя реакцияларни истисно қилиш учун Галоперидол Деканоати препаратининг инъекцияларига ўтиш керак.\nЖигар фаолияти бузилганида эҳтиёткорликка риоя қилиш керак, препарат жигарда метаболизмга учрайди.\nУзоқ муддатли даволашда жигар фаолияти ва қон манзарасини мунтазам назорат қилиш лозим.\nБир-бир ҳолларда Галоперидол Деканоати тиршишлар чақирган. Шу боисдан, тутқаноғи бўлган беморларни ва тиришишларга олиб келувчи ҳолатларни (масалан, алкоголни бекор қилиш, бош жароҳати) даволаш эҳтиёткорликни талаб этади.\nТироксин Галоперидол Деканоати препаратининг токсиклигини ошириши мумкин. Бинобарин, гипертиреоз билан хасталанган беморларга Галоперидол Деканоатини, фақат мувофиқ тиреостатик даволаш ўтказилгандагина буюриш мумкин.\nБир вақтда депрессия ва психоз бўлган ҳолларда ёки депрессия устувор бўлганида Галоперидол Деканоати антидепрессантлар билан бирга буюрилади.\nБир вақтда антипаркинсоник даволаш ўтказилганда, уни Галоперидол Деканоатининг охирги инъекциясидан кейин хеч бўлмаганда яна бир неча ҳафта давом эттириш керак, чунки паркинсонизмга қарши воситаларни чиқарилиши Галоперидол Деканоатига қараганда, препаратнинг жуда катта ярим чиқарилиш даврини назарда тутиб, тезроқ кечади.\nАнтипсихотик препаратлар буюрилганда веноз тромбоэмболия (ВТЭ) ҳолатлари қайд этилган. Галоперидол Деканоати билан даволашдан олдин ва у билан даволаш вақтида ВТЭ ни ривожланишининг барча тахминий омилларини аниқлаш ва олдини олиш чораларини кўриш лозим, чунки антипсихотик препаратлар билан даволанаётган пациентларда кўпинча ВТЭ нинг орттирилган хавф омиллари бўлади.\nДеменцияси бўлган кекса ёшли пациентларда юқори ўлим кўрсаткичи\nИккита йирик кузатув остидаги тадқиқотларнинг маълумотларига кўра, антипсихотик препаратлар билан даволанаётган деменцияси бўлган кекса ёшли пациентларда, антипсихотик препаратларни қабул қилмаётган деменцияси бўлган пациентларга нисбатан ўлим хавфи юқорироқ бўлган. Ушбу хавфнинг қийматини ва уни ошиш сабабларини, маълумотлар етарли бўлмагани туфайли, аниқ аниқлашнинг иложиси йўқ. Шу боисдан, Галоперидол Деканоати деменция билан боғлиқ хулқ бузилишлари даволаш учун қўлланмайди.\nГалоперидол Деканоатининг 1 мл инъекцион шаклида 15 мг бензил спирти сақланади.\nБошқа нейролептиклар каби, Галоперидол Деканоати хам марказий нерв тизими (МНТ) депрессантлари (шу жумладан алкогол, ухлатувчи, тинчлантирувчи воситалар ёки кучли таъсир қилувчи анальгетиклар) нинг марказий нерв тизимига сусайтирувчи самарасини кучайтиради. Галоперидол Деканоатини улар билан бирга қўлланиши, хатто нафас маркази фаолиятини сусайишига олиб келиши мумкин.\nМетилдопа билан бирга бир вақтда қўлланиши, марказий нерв тизимига кўрсатадиган таъсирини кучайтириши мумкин.\nГалоперидол Деканоати леводопанинг антипаркинсоник таъсирини пасайтиради.\nГалоперидол Деканоати трициклик антидепрессантларнинг метаболизмини тормозлаб, уларнинг қон плазмасида концентрациясини ва токсиклигини (антихолинергик таъсири, юрак-томир тизимига нисбатан токсиклик) оширади.\nАйрим фармакокинетик тадқиқотларда Галоперидол Деканоатининг қон плазмасидаги концентрациясини, у қуйидаги препаратлар: хинидин, буспирон ёки флуоксетин билан бирга мажмуада қўлланганида бироз ёки ўртача даражада ошиши қайд этилган. Бундай ҳолларда Галоперидол Деканоатининг дозасини тўғрилаш талаб қилиниши мумкин.\nКарбамазепин, фенобарбитал, рифампицин каби жигар ферментларининг индукторларини Галоперидол Деканоати билан узоқ вақт бирга қўлланиши, қон плазмасида Галоперидол Деканоатининг концентрациясини пасайишига олиб келади. Шу боисдан, бундай мажмуавий даволаш ўтказилганда Галоперидол Деканоатнинг дозасини ошириш талаб қилиниши мумкин. Жигар ферментлари индуктори бекор қилинганидан кейин, Галоперидол Деканоатининг дозасини яна пасайтириш керак.\nКам ҳолларда Галоперидол Деканоатини литий билан бир вақтда қўлланиши қуйидаги симптомлар: энцефалопатия, экстрапирамид симптомлар, кечки дискинезия, хавфли нейролептик синдром, мия устунини шикастланиш симптомлари, миянинг ўткир шикастланиш симптомлари, коматоз ҳолатни ривожланиши билан кечган. Кўпчилик симптомлар қайтувчан характерга эга бўлган. Бу феноменни пайдо бўлиш сабаби аниқ эмас. Шундай бўлсада, литий ва Галоперидол Деканоати билан мажмуавий даво олаётган пациентларда худди шундай реакциялар пайдо бўлганида, даволашни дарҳол тўхтатиш лозим.\nАнтикоагулянтлар (фениндион) га нисбатан антагонистик таъсир ҳоллари қайд этилган.\nГалоперидол Деканоати эпинефрин ва бошқа симпатомиметикларнинг таъсирини нейтраллаши, α-блокаторлар, масалан, гуанетидиннинг гипотензив таъсирини бекор қилиши мумкин.\n4.6. Препаратни ҳомиладорлик ва эмизиш вақтида қўлланиши\nКўп сонли беморлар иштирокида ўтказилган тадқиқотларда Галоперидол Деканоати ривожланишнинг туғма нуқсонлари сонини жиддий ошишини чақирмаган. Бир нечта алоҳида ҳолларда Галоперидол Деканоатини бошқа дори воситалар билан бирга қўлланганида, фетал ривожланиш даврида туғма ривожланиш нуқсонлари кузатилган. Галоперидол Деканоатини ҳомиладорлик вақтида, фақат агар даволашдан кутилаётган фойда ҳомила учун бўлиши мумкин бўлган хавфдан устун бўлгандагина буюриш мумкин.\nГалоперидол Деканоати кўкрак сути билан ажралади. Эмизиш даврида Галоперидол Деканоати билан даволашга мутлоқ кўрсатмалар бўлганида, ҳомила учун бўлиши мумкин бўлган хавфни баҳолаш керак.\nАйрим ҳолларда эмизикли она томонидан Галоперидол Деканоати қабул қилинганда, гўдакларда экстрапирамид бузилишларни ривожланиши кузатилган.\n4.7. Препаратни транспортни ҳайдаш ва юқори травматизм билан боғлиқ машиналарни бошқариш қобилиятига таъсири\nГалоперидол Деканоати билан даволашнинг бошланғич даврида автомобилни бошқариш ва травматизмнинг юқори хавфи билан боғлиқ бўлган ишларни бажариш ман этилади. Кейинчалик ман этиш даражаси беморнинг шахсий реакциясига асосланиб белгиланади. Галоперидол Деканоатини даволаниш вақтида ва препаратнинг таъсири даврида спиртли ичимликларни истеъмол қилиш мумкин эмас.\nПрепарат билан даволашнинг бошида, ва айниқса препаратнинг катта дозалари қўлланганида, спиртли ичимликлар қўлланганида оғирлашиши мумкин бўлган диққатни пасайиши билан кечувчи турли яққоллик даражасидаги седатив самара пайдо бўлиши мумкин.\nПрепаратларнинг барча инъекцион шаклларини қўлланганда бўлгани каби, Галоперидол Деканоати қўлланганида юбориш жойида маҳаллий ноҳуш ҳолатлар ривожланиши мумкин.\nАъзолар тизимининг синфи Нохуш реакциялар\nҚон ва лимфа тизими томонидан бузилишлар Агранулоцитоз, тромбоцитопения\nЭндокрин бузилишлар Гиперпролактинемия\nОзиқланиш ва модда алмашинуви томонидан бузилишлар Гипогликемия, иштаҳани пасайиши\nРухий бузилишлар Рухий белгиларни зўрайиши, хавотирлик қўзғалиш, онгни чалкашиши, депрессия, уйқусизлик\nНерв тизими томонидан бузилишлар Экстрапирамид симптомлар1, кечки дискинезия2, хавфли нейролептик синдром3, кучли эпилептик хуружлар, бош айланиши, седация, бош оғриғи, уйқучанлик\nКўриш аъзолари томонидан бузилишлар Ёпиқбурчакли глаукома хуружлари, кўришни ноаниқлиги\nЮрак томонидан бузилишлар Тахикардия, ЭКГ да QT интервалини ошиши, юрак қоринчалари аритмияси\nҚон томир тизими томонидан бузилишлар Гипотензия\nОвқат ҳазм қилиш тизими томонидан бузилишлар Кўнгил айниши, қусиш, диспепсия, қабзият, оғизни қуриши, сўлак оқиши.\nГепатобилиар тизими томонидан бузилишлар Гепатит, холестаз\nТери ва тери клетчаткаси томонидан бузилишлар Тери тошмаси, эшакеми, кучли тер ажралиши, фотосенсебилизация реакциялари\nСийдик чиқариш тизими томонидан бузилишлар Сийдик тутилиши\nРепродуктив тизим ва кўкрак бези томонидан бузилишлар Аменорея, приапизм, эректил бузилишлар, галакторея, гинекомастия, олигоменорея\nТизимли бузилишлар ва юбориш жойидаги асоратлар Периферик шиш\nЛаборатория кўрсаткичлари Жигар фаолиятини бузилиши, антидиуретик гормон даражасини пасайиши, тана ҳароратини ўзгарувчанлиги, тана вазнини ошиши ёки пасайиши\n1Экстрапирамид симптомлар: барча нейролептиклар учун хос бўлган экстрапирамид симптомлар, масалан, сўлак ажралиши, тремор, мушакларнинг ригидлиги, брадикинезия, акатизия, ўткир мушак дистонияси, окулогирил криз (crisis oculogyricus), ларингеал дистония пайдо бўлиши мумкин. Бундай ҳолларда антихолинергик препаратларни буюриш мумкин, бироқ профилактика мақсадида эмас, чунки улар Галоперидол Деканоатининг самарадорлигини пасайтиради.\n2Кечки дискинезия: Бошқа антипсихотик воситалар каби, айрим ҳолларда Галоперидол Деканоати билан узоқ вақт давомида даволаниш ва у билан даволанишни тўхтатиш, кечки дискинезияни ривожланишини чақириши мумкин. Бу синдром тил, юз, оғиз ёки жағ мушакларини ихтиёрсиз ритмик тортишишлар билан характерланади. Ушбу кўринишлар айрим пациентларда доимий характерга эга бўлиши мумкин. Даволашни қайтадан бошлаш, дозани ошириш, препаратни бошқа антипсихотик воситага алмаштириш синдромни ниқоблаши мумкин. Бундай ҳолатлар пайдо бўлганида, даволашни иложи борича эртароқ тўхтатиш керак.\n3Хавфли нейролептик синдром (ХНС): бошқа антипсихотик воситалар каби, Галоперидол Деканоати хам гипертермия, мушакларни тана бўйлаб тарқалган ригидлиги, вегетатив нерв тизимининг лабиллик ва онгни ўзгариши билан ифодаланувчи кам учрайдиган идиосинкразия реакциясини – хавфли нейролептик синдромни ривожланишини чақириши мумкин. Гипертермия синдромнинг илк белгисидир. Синдром ривожланганда антипсихотик воситалар билан даволашни дарҳол тўхтатиш, тутиб турувчи даволашни ўтказиш ва беморни синчков кузатувини белгилаш лозим.\nАнтипсихотик препаратлар веноз тромбоэмболияни, шу жумладан ўпка тромбоэмболиясини ва чуқур веналар тромбозини чақириш хусусиятига эга.\nГалоперидол Деканоати препаратининг депо-инъекцияларини қўлланиши, галоперидолни перорал қабул қилинишига қараганда камроқ хавф солади. Галоперидол Деканоати препарати ва галоперидолнинг дозасини ошириб юборилиши симптомлари бир бирига ўхшаш, бироқ дозани ошириб юборилишига шубҳа туғилганда Галоперидол Деканоатининг узоқроқ таъсирини ҳисобга олиш лозим.\nСимптомлари: маълум фармакологик самаралар ва ножўя кўринишлар яққолроқ шаклда ифодаланади. Энг кўп хавф туғдирувчи, энг яққол симптомлари: оғир экстрапирамид бузилишлар, артериал босимни пасайиши, седатив самарадир. Экстрапирамид бузилишлар мушакларнинг ригидлиги, мушакларнинг умумий ёки маҳаллий тремори билан намоён бўлади. Артериал босим кўпроқ ошиши мумкин, лекин уни пасайиши хам кузатилиши мумкин. Камдан-кам ҳолларда пациентда шок билан оғирлашиши мумкин бўлган нафасни сусайиши ва яққол гипотония билан кечувчи коматоз ҳолат ривожланиши мумкин. QT интервалини узайиши билан кечувчи юрак қоринчалари аритмияси ривожланиши мумкин.\nДаволаш: Специфик антидоти йўқ. Коматоз ҳолатдаги беморда нафас йўлларини ўтказувчанлигини оротрахеал ёки эндотрахеал най ёрдамида таъминлаш лозим. Нафас сусайганида сунъий нафасни ўтказишни зарурияти туғилиши мумкин.\nҲаётий муҳим кўрсаткичлари ва ЭКГ, улар меъёрлашмагунича мониторинги ўтказилади. Артериал босим пасайганда ва қон айланиши тўхтаганида суюқлик, қон плазмаси ёки концентрланган альбуминни вена ичига қуйиш ва вазопрессор препаратни, масалан, дофамин ёки норадреналинни юбориш керак. Эпинефринни юбориш мумкин эмас, чунки Галоперидол Деканоати препарати билан бирга қўлланганда, артериал босим сезиларли пасайиши мумкин. Оғир экстрапирамид симптомлар ривожланганда антихолинергик таъсирга эга антипаркинсоник воситаларни (масалан, бензотропин мезилатини 1-2 мг дозада в/и ёки м/и) бир неча ҳафта давомида юбориш лозим. Шундай бўлсада, ушбу препаратларни бекор қилишни эҳтиёткорлик билан ўтказиш керак, чунки экстрапирамид бузилишларни қайталанишига олиб келиши мумкин.\nАТХ коди: N05A D01\nГалоперидол Деканоати галоперидол ва декан кислотасининг эфири бўлиб, мушак ичига юборилганда секин гидролиз пайтида галоперидолни ажралиб чиқиши юз беради ва у қон айланиш тизимига тушади. Галоперидол Деканоати бутирофенон ҳосилалари-нейролептиклар гуруҳига мансубдир. Галоперидол марказий дофамин рецепторларининг кучли антагонистидир, шунинг учун у кучли нейролептиклар гуруҳига киради.\nГалоперидол марказий дофаминергик рецепторларни бевосита блокадаси туфайли (эҳтимол, мезокортикал ва лимбик структураларга таъсир қилиш йўли билан) галлюцинациялар ва алаҳсирашни даволашда юқори самаралидир, шунингдек у базал ганглийларга (нигростриар толаларга) таъсир қилади. Галоперидол психомотор қўзғалишда яққол тинчлантирувчи таъсир кўрсатади, манияларда ва бошқа ажитацион синдромларда самаралидир.\nПрепарат лимбик тизимга седатив таъсир кўрсатади, шунингдек сурункали оғриқда қўшимча восита сифатида унинг самарадорлиги исботланган.\nБазал ганглийларга таъсири мотор экстрапирамид реакциялар (дистония, акатизия, паркинсонизм) нинг асосида ётади.\nЭмоционал одамови беморларда ижтимоий хулқ нормаллашади.\nЯққол периферик антидофаминергик фаоллиги кўнгил айниши ва қусишни (триггер соҳасидаги хеморецепторларни таъсир йўли билан) тормозлайди, меъда ва ичакнинг сфинктерларни бўшаштиради, шунингдек пролактинни ажралиб чиқишини (аденогипофиз даражасида препарат пролактин-ингибиция қилувчи факторини – ПИФ ни блокада қилиш йўли билан) кучайтиради.\nМушак ичига юборилганда секин гидролиз пайтида боғланмаган галоперидолни ажралиб чиқиши юз беради.\nҚон плазмасида галоперидолнинг концентрацияси аста-секин ошиб боради ва инъекциядан кейин 3-9 кун ўтгач максимумига етади. Ярим чиқарилиш даври тахминан 3 ҳафтани ташкил қилади. Ҳар ой мунтазам юборилганда плазмадаги мувозанат ҳолатига 2-4 ойдан кейин эришилади. Мушак ичига юборилганда Галоперидол Деканоатининг фармакокинетикаси дозага боғлиқ характерга эга. 450 мг дан паст дозаларда галоперидолнинг дозаси ва плазмадаги концентрацияси орасидаги боғлиқлик бир текис характерга эга. Терапевтик самарага эришиш учун галоперидолнинг плазмадаги концентрацияси 4 мкг/л дан 20-25 мкг/л гача бўлиши керак. Галоперидол гематоэнцефалик тўсиқ орқали осон ўтади. Қон плазмаси оқсиллари билан боғланиши – 92%. Организмдан ичак орқали (60%) ва буйрак орқали (40%) чиқарилади. Тахминан 1% галоперидол сийдик билан ўзгармаган ҳолда чиқарилади.\n5.3. Хавфсизлиги бўйича клиника олди синовларнинг натижалари\n1-жадвалда ҳайвонларда ўтказилган ўткир токсикликни ўрганиш бўйича тадқиқотларнинг маълумотларига кўра LD50 кўрсаткичлари ва одамларга тавсия қилинадиган дозалар орасида анча сезиларли интервал борлиги акс эттирилган. Масалан, энг паст (сичқонларда: тана вазнига 739 мг/кг) ва энг юқори (каламушларда: тана вазнига\n1717 мг/кг) перорал LD50 дозалар, ўртача тана вазнига эга катта пациентлар учун максимал 4 ҳафталик тавсия қилинган терапевтик доза (150 мг) га нисбатан 7400 ва 17200 марта юқоридир.\nҲар хил турдаги ҳайвонларда юбориш усулларига қараб, Галоперидол Деканоатининг ўткир заҳарлилиги/LD50 (мг/кг) кўрсаткичлари\nҲайвонларнинг тури Вена ичига Тери остига Перорал\nСичқонлар 13* 1990 739\nКаламушлар 15* маълумотлар йўқ 1717\nҚуёнлар 8* маълумотлар йўқ маълумотлар йўқ\nИтлар 18* >80* 90*\n*галоперидол учун кўрсаткичлар\nГалоперидолнинг тана вазнига 2,85 мг/кг дозада 12 ойлик мушак ичига инъекциялар курси тугаганидан кейин, каламушларда жигар ва буйрак фаолиятини бузилишлари кузатилган. Галоперидолнинг тана вазнига 0,2 мг/кг дозада 6 ойлик мушак ичига инъекциялар курси тугаганидан кейин, итларда гематологик параметрларнинг ўзгаришлари қайд этилган. Галоперидолни турли йўллар билан тана вазнига 0,5 мг/кг дан 9 мг/кг гача дозада олган ва ҳомиладорликнинг турли муддатларида бўлган сичқонлар, каламушлар ва итларда репродуктив заҳарлиликни ўрганиш бўйича тадқиқотларда ҳомиланинг пре- ва постимплантацион ўлими, ҳомиланинг ўлими, ҳомиланинг тана вазнини пасайиши, ҳаёт қобилияти индексини ўзгаришлари ва ҳомилани ривожланиши аномалияларини бир нечта ҳолатлари, шу жумладан хулқни кечиккан бузилишлари аниқланган. “In vitro” шароитидаги мутагенликни ўрганиш бўйича тадқиқотларда галоперидолда мутаген потенциал аниқланмаган. Канцерогенликни ўрганиш бўйича 24 ойлик тадқиқотларнинг натижаларига кўра галоперидолни тана вазнига 0,31, 1,25 ва 5 мг/кг дозалари буюрилганда карцероген самара аниқланмаган.\n6.1. Ёрдамчи моддаларнинг рўйҳати\nБензил спирти, тозаланган кунжут мойи.\nГалоперидол Деканоати инъекция учун мойли эритма бўлиб, вена ичига инфузия учун ишлатиш ман этилади.\n+15°С дан +25°С гача ҳароратда, ёруғликдан ҳимояланган жойда сақлансин.\n6.5. Ўрамнинг тури ва таркиби\n1 мл эритма синдириш учун оқ нуқтаси бўлган I турдаги жигарранг шиша ампулада.\n5 ампула 1 мл дан пластик контур ўрамда, илова қилинган қўллаш бўйича йўриқномаси билан бирга картон қутида.\n6.6. Дорини утилизацияси ва у билан муомала қилиш бўйича махсус кўрсатмалар\nДорихоналарда бериш тартиби: препарат фақат рецепт бўйича берилади. Препаратни қабул қилиш мутахасис томонидан ташхис қўйилганидан сўнг бутун даволаш курси давомида мутахассиснинг кузатуви остида ёки клиникада амалга оширилади.\nҚолган ишлатилмаган материал маҳаллий талабларга мувофиқ утилизация қилиниши лозим.


Олий Мажлис Сенатининг XXI ялпи мажлиси 18 ноябрда бўлиб ўтади | NORMA.UZ\nОлий Мажлис Сенати Кенгашининг бўлиб ўтган мажлисида Олий Мажлис Сенатининг йигирма биринчи ялпи мажлисини 18 ноябрь куни чақириш тўғрисида қарор қабул қилинди.\nМажлисда “Фавқулодда ҳолат тўғрисида”ги Конституциявий Қонун, “Гидрометеорология фаолияти тўғрисида”ги Қонун муҳокама қилинади.\nШунингдек, кун тартибига қуйидаги қонунлар киритилган:\n“Интеллектуал мулк объектлари тўғрисидаги қонунчилик такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш ҳақида”ги;\n“Истеъмолчиларнинг ҳуқуқларини ҳимоя қилиш тўғрисида”ги Ўзбекистон Республикаси Қонунига қўшимча ва ўзгартишлар киритиш ҳақида”ги;\n“Ўзбекистон Республикасининг фуқаролиги тўғрисидаги қонунчилик такомиллаштирилиши муносабати билан Ўзбекистон Республикасининг айрим қонун ҳужжатларига қўшимча ва ўзгартишлар киритиш ҳақида”ги;\n“Оғир ижтимоий аҳволда қолган хотин-қизлар ҳуқуқлари кафолатларини таъминлаш бўйича қўшимча чора-тадбирлар қабул қилинганлиги муносабати билан Ўзбекистон Республикасининг айрим қонун ҳужжатларига қўшимча ва ўзгартишлар киритиш тўғрисида”ги;\n“Ўсимликлар карантини ва ҳимояси тизими такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги;\n“Транспорт ва молия соҳаларидаги айрим ҳуқуқбузарликларни содир этганлик учун маъмурий жазолар либераллаштирилиши муносабати билан Ўзбекистон Республикасининг Маъмурий жавобгарлик тўғрисидаги кодексига ўзгартишлар киритиш ҳақида”ги.\nЯлпи мажлисда Инсон ҳуқуқлари бўйича миллий маркази директорининг Ўзбекистон Республикасининг инсон ҳуқуқлари соҳасидаги халқаро мажбуриятларининг бажарилиши ҳолати ҳақидаги ахборотини эшитиш режалаштирилган.\nЯлпи мажлисда Олий Мажлис Сенати ваколатига тааллуқли бошқа масалалар ҳам кўриб чиқилади.


Чирой очаётган “Гулобод” – Сурхон тонги\nБош саҳифа / Жамият / Чирой очаётган “Гулобод”\nАвгуст 4, 2018\tЖамият Изоҳ қолдириш 679 Кўрилди\nБугун фаол маҳалла раиси шунчаки ҳисобот учун эмас, аксинча, ҳар бир фуқаро муаммосини ҳал этиш орқали халқ ҳаётини яхшилашга ўз ҳиссасини қўшмоқда. Ана шундай инсонлардан бири Музработ туманидаги “Гулобод” маҳалла фуқаролар йиғини раиси Таваккал Муҳаммадиевдир.\n— Маҳалламизда 4013 нафар аҳоли, 921 та оила, 661 та хўжалик бор. Шулардан 4 нафари ижтимоий ёрдамга муҳтож оила, — дейди Т. Муҳаммадиев. — Жорий йил 2 та оилага уй-жойини таъмирлаш учун 10 миллион сўмдан моддий ёрдам қилинди. Қолганларига газ плиталар, кир ювиш машиналари, ногиронлик аравачалари берилди.\nМаҳалламизнинг 80 фоиз аҳолиси вилоятимиздаги энг сара анорларни етиштиришади. Боғдорчиликдан йилига 20 миллиондан 50 миллионгача даромад кўришади. Бундан ташқари, 23 та оила замонавий иссиқхона қуриб олган. 15 та оила чорвачилик, 5 та оила асаларичилик билан шуғулланади. Маҳалламизда товуқчилик, беданачилик фермалари фаолият юритмоқда. Унда 20 киши иш билан таъминланган.\n“Шариф” қурилиш моллари фирмаси эса шифер ишлаб чиқариш цехини қуриб, 25 та иш ўрни яратган. 4 та фермер хўжалиги ҳам ўнлаб маҳалладошларни иш билан таъминлаган. Бу ҳам эл фаровонлиги, юрт ободлиги йўлида қилинаётган эзгу амаллардан бири. Маҳалламиздаги қурилишларга келадиган бўлсак, 60 ўринли болалар боғчаси ҳамда Мамасаид Илёсов бошчилигидаги “Балиқчилик” хусусий фирмаси томонидан музлатгич омборхона, дўкон, спорт иншоотлари қурилмоқда. 20 йиллик тажрибага эга посбон Эрназар Пирназаров, профилактика инспектори билан елкама-елка туриб, маҳаллада жиноятчиликнинг олдини олиш, фуқаролар осойишталиги ва хавфсизлигини таъминлашда кечани кундузга улаб меҳнат қилишмоқда.\nДарҳақиқат, “Гулобод” маҳалласи номига мос ва хос ҳолда чирой очиб, аҳолининг турмуш маданияти юксалиб бормоқда.\nОлдинги Бирники мингга\nКейинги Билиб қўйган яхши\nВилоят Кенгаши сессиясида


Qalampir.uz - Мирзиёев Меркель билан музокара ўтказди\n21:09, 21.01.2019 Жамият\nТомонлар мамлакатлар ва халқлар манфаати йўлида ўзаро ҳамкорликни янада ривожлантиришга интилишини билдирдилар.\nДавлат раҳбари суҳбат аввалида Германияга таклиф ва Ўзбекистон делегациясига кўрсатилаётган ҳурмат-эътибор учун миннатдорлик билдириб, Ўзбекистон Германияга вақт давомида синалган ишончли шерик деб қарашини таъкидлади.\nТомонлар инсон ҳуқуқларини ҳимоя қилиш, атроф муҳитни муҳофаза этиш масалаларини ҳам кўриб чиқди. Давлат раҳбари Германия ҳукуматига Орол фожиаси оқибатларини бартараф этишдаги кўмаги учун миннатдорлик билдириб, Берлинни Оролбўйи учун кўп шериклик асосидаги Траст фонди фаолиятида фаол иштирок этишга чақирди.\nЎзбекистонда германиялик инвесторлар иштирокида 132 та фирма ва компания фаолият юритмоқда. Шундан 33 таси юз фоиз немис капитали асосида тузилган, 31 таси Ўзбекистонда ўз ваколатхоналарини очган. Ўзбекистон миллий банки Германиянинг 57 та банки билан алоқа ўрнатган. Тошкентда “Дойче-банк” бўлими ташкил этилган.\nТошкентдаги Гёте институти, Конрад Аденауэр ҳамда Фридрих Эберт номидаги жамғармалар, Германия академик алмашинувлар хизмати ваколатхоналари ва бошқа ташкилотлар халқлар ўртасидаги маданий-маърифий алоқаларни ривожлантиришга ҳисса қўшмоқда. Пойтахт ва бир неча вилоятларда бўлимлари бўлган “Видергебурт” немис маданият маркази, “Ўзбекистон – Германия” дўстлик жамияти фаолият юритмоқда.\nЎзбекистонда Германия фуқаролари учун 30 кунгача визасиз режим жорий этилгани муҳим воқеа бўлди. Бу Ўзбекистонни кўришга қизиқадиган туристлар, бизнесини йўлга қўядиган инвесторлар ва бошқаларга катта қулайлик яратди.\nТеглар:Шавкат Мирзиёев Ангела Меркель Ўзбекистон-Германия


Метрода платформа четига темир тўсиқ ўрнатиш таклиф қилинди\nМетрода платформа четига темир тўсиқ ўрнатиш...\n28.05.2019 03:28 0 1525\n«Менинг фикрим» порталида Тошкент метрополитенида платформа четига темир тўсиқлар ўрнатиш тўғрисида мурожаат эълон қилинди.\nПетиция муаллифининг ёзишича, Тошкент метрополитени бекатларида болалар ўйинқароқлиги натижасида ёки ёши катталар эҳтиётсизлиги натижасида релсларга тушиб кетиши ҳолатлари кузатилади. Йўловчилар гавжум бўлган вақтларда уларнинг доимий назоратини таъминлаш мушкуллиги боис, уларнинг хавфсизлигини таъминлаш учун зарур чоралар кўриш керак.\nМурожаатда Тошкент метрополитени фойдаланувчиларининг хавфсизлигини таъминлаш мақсадида платформа четига темир тўсиқлар ўрнатилиши таклиф қилинмоқда.\n«Менинг фикрим» метрополитен Тошкент метроси\nЖамият 04/02, 15:26\nТошкент метрополитенининг «Дўстлик – Қўйлиқ» участкасида 6 та бекат қуриб битказилди


Хитойлик фазогир кемадаги ғалати товушлар ҳақида гапириб берди\nЖаҳон ОАВлари хитойлик биринчи фазогир Ян Ливэйнинг, фазо кемасида 2003 йил амалга оширган парвози вақтида ноодатий товушларни эшитгани ҳақидаги сўзларини муҳокама қилиш билан банд. Ян “Шэньчжоу-5” кемасида парвозни амалга оширган бўлиб, у Ер атрофидаги орбитага “Чанчжэн” (“Буюк сафар”) ракета-ташувчи ёрдамида 2003 йилнинг 15 октябрь куни олиб чиқилган.\n“Фазода мен дуч келган ноодатий ҳолат вақти-вақти билан пайдо бўлган товуш билан боғлиқ”, - деди Ян. Унинг таъкидлашича, товуш ҳеч қандай сабабларсиз пайдо бўлган. “У ташқарида ҳам, кеманинг ичида ҳам пайдо бўлмади. Кимдир кема корпусига ураётгандек тасаввур уйғонди. Бу товушлар ёғоч болға билан темир челакка ургани каби эди”, - айтиб ўтган фазогир.\nЯннинг қўшимча қилишича, товуш айнан қаердан чиққани сирлигича қолди.\nХитой космодром фазогир Ер


11:24, 07.12.2019 // 33358\n7 декабрь – Фуқаро авиацияси куни\nХалқаро фуқаро авиацияси ташкилоти – IKAO томонидан таъсис қилинган байрам санаси 1994 йилдан буён бутун дунёда кенг нишонланиб келинади. Сана ўша йили IKAO таъсис этилганининг 50 йиллик тантаналари асносида белгиланган. 1996 йилдан эътиборан санани БМТ ҳам тан олган ва алоҳида резолюция орқали халқаро байрам куни сифатида эътироф этган.\nХалқаро фуқаро авиацияси куни байрамини нишонлашдан мақсад кенг жамоатчиликка соҳадаги ютуқлар ҳақида ахборот бериш, турли қитъа, мамлакат ва маданиятларни ўзаро боғлашда халқаро фуқаро авиацияси аҳамиятини кўрсатиш ҳамда авиациянинг замонавий глобал транспорт тармоғидаги инкор қилиб бўлмас етакчи аҳамиятига урғу беришдир.\nҲақиқатан ҳам, фуқаро авиацияси бутун бошли қитъаларни бирлаштирувчи, инсонларнинг узоғини яқин, оғирини енгил қилувчи энг муҳим транспорт тармоғидир. У туфайли биз бугун аввалги замонларда ҳафталаб ва балки ойлаб сафар орқали етиб борилган манзил-маконларга саноқли соатларда етиб бормоқдамиз. Шу жиҳатдан фуқаро авиацияси бутун башариятга жуда катта хизмат қилаётган ўта муҳим ижтимоий, иқтисодий ва гуманитар аҳамиятга эга соҳадир.\nЎтган 2018 йил мобайнида халқаро мунтазам қатновлар орқали 4,3 миллиард нафар йўловчи манзилга элтиб қўйилган. Бу ундан аввалги йилга нисбатан 6,1 фоизга кўп демакдир. Умуман олганда, фуқаро авиациясида бундай йиллик ўсиш салмоғи анча йилдан буён сақланиб келмоқда ва 2019 йил якунлари бўйича ҳам бундан кам бўлмаслиги кутилмоқда. Йиллик авиақатновларнинг умумий сони эса 38 миллионга етган. Фуқаро авиацияси соҳаси самолётларининг умумий парвоз масофаси 8,2 триллион километрни ташкил қилган.\nБўш вақтингиз бўлса, қизиқиш юзасидан «Flightradar.com» сайтига ташриф буюрсангиз, бутун Ер шари бўйича айни дамда парвозда бўлган самолётлар сонини кўриб ҳайратга тушасиз. Бутун дунё бўйича турли мамлакатларга саёҳат қилаётган туристларнинг 1,4 миллиард нафари айнан авиақатновлар орқали сафар қилади. Бу рақамларнинг ўзиёқ замонавий дунёда фуқаро авиацияси нечоғлик муҳим аҳамиятга эга эканини яққол кўрсатиб турибди.\nБиз ҳам «Дарё» жамоаси номидан соҳа вакилларини касб байрамлари билан табриклаймиз. Парвозингиз доимо бехатар бўлсин дея тилак билдирамиз!\n11:37 Кеча // 187607\n07:35 Кеча // 158087\n07:51 Кеча // 123009\n23:59, 10.08.2020 // 120353\n14:11, 10.08.2020 // 108205


Лола Каримова биринчи хонимлар шарафига ўтказилган маросимда мукофотланди\nЎзбекистон Республикасининг Биринчи Президенти Ислом Каримовнинг кенжа қизи, “Сен ёлғиз эмассан” фонди ҳамда Ислом Каримов номидаги Республика хайрия жамоат фонди васийлик кенгаши раиси Лола Каримова-Тилляева “Fashion for development” ташкилотининг мукофотига мукофотига сазовор бўлди. Бу ҳақда унинг ўзи ижтимоий тармоқдаги саҳифаси орқали хабар берди.\n“Fashion for development” ташкилотининг мукофотига сазовор бўлишдан ниҳоятда мамнунман. Тақдирлаш маросими Нью-Йорк шаҳрида ўтказилган “биринчи хонимлар” расмий тадбирида бўлиб ўтди”, деб ёзади Лола.\nМаълумки, жорий йилнинг 24 сентябрь куни БМТ Бош Ассамблеясининг 74-сессияси бўлиб ўтди. Унда қатнашган давлат раҳбарларининг кўп қисми, Нью-Йоркка рафиқалари билан ташриф буюрган. Шу муносабат билан биринчи хонимлар шарафига маросим ташкил этилган.\n“Ушбу тадбир БМТ Бош Ассамблеясининг 74-сессияси ҳафталигида бўлиб ўтди ва унда дунёнинг турли мамлакатларидан ташриф буюрган сиёсий арбоблар, дипломатлар ва мода саноатининг етакчилари иштирок этдилар.\n“Fashion for development” ташкилотининг асосий мақсадларидан бири бу БМТнинг барқарор ривожланиш соҳасидаги 17 мақсадларни қўллаб қуватлаш ва илғор суриш, сайёрамиз соғлиғини сақлашга қаратилган барқарор турмуш тарзини тарғиб қилиш, маданий меросни асраш ҳамда аёл ва болаларни ҳуқуқларини ҳимоя этиш ва кенгайтириш”, деб ёзаади Лола Каримова-Тилляева.\nМаросимга у турмуш ўртоғи Тимур Тилляев ва қизи Марям билан ташриф буюрган.\nЛола Каримова Тилляева 2 йилдирки Ўзбекистонда яшамаяпти. У отасининг вафотидан сўнг мамлакатни тарк этди. Каримова хоним айни вақтда оиласи билан АҚШда истиқомат қилиб келмоқда. У “The harmonist” брендига асос солгани маълум.\nКиритилди: 12:14 27.09.2019. Ўқилди: 2421 марта. Фикрлар сони: 0 та.\nРоппа-роса 25 йил олдин Россияда даҳшатли воқеа содир бўлганди


ФРАКЦИЯЛАРАРО РАҚОБАТ - Ўзбекистон овози газетаси\nмукаммал қонунлар яратилишига хизмат қилмоқда\nБугун мамлакатимиздаги ҳар бир сиёсий партиянинг парламентдаги фракцияси ўз фаолиятини кучайтиришга жиддий эътибор қаратмоқда.\nФракциялар қонун ижодкорлиги жараёнида амалий иштирок этишнинг ҳуқуқий асослари янада мустаҳкамлангани сиёсий партиялар ғояларини рўёбга чиқариш имкониятини жиддий равишда кенгайтирди.\nМазкур жараёнда фракциялар фаоллигининг кескин ошиши, улар ўртасида рақобат кучайишига шароит яратилиши, Олий Мажлис Қонунчилик палатаси Регламентига киритилган ўзгартишларнинг самарадорлиги тўғрисида Ўзбекистон ХДП фракцияси раҳбари Улуғбек Вафоевнинг фикр-мулоҳазалари билан қизиқдик.\n— Ҳар қандай қонуннинг мукаммаллигини белгилайдиган омиллардан энг муҳими, аввало, давлат ва жамият манфаатлари ҳимоясини бирдек акс эттириши, шунингдек, турли ижтимоий қатламлар манфаатлари ўртасида мувозанатни таъминлашга хизмат қилишидир, — дейди у. — Қабул қилинаётган қонунлар мукаммал бўлиши учун сиёсий партиялар ўртасидаги ғоялар кураши жиддий, профессионал ва амалий негизда олиб борилиши, фракциялар фаолияти тўғридан-тўғри партияларнинг дастурий мақсадлари рўёбига қаратилиши, бир сўз билан айтганда, ҳар бир фракция ўзига хос ёндашув, позицияга эга бўлиши керак.\nШунинг учун мамлакатимизда амалга ошириб келинаётган парламент ислоҳотларида бу масалалар ўзига хос ўрин тутмоқда.\nТажриба кўрсатмоқдаки, ўз электорати билан мустаҳкам алоқа ўрнатган, эркин муносабат билдиришга асосланган мулоқот муҳитини ярата олган сиёсий партиягина том маънода сиёсий кучга айланади. Чунки электорат манфаати ҳимоясига қаратилган ҳаётий фикр-мулоҳазаларга асосланган депутатлик корпуси муайян масала бўйича аниқ позицияга эга бўлади, уни қатъий ҳимоя қилади.\nДемак, электорат билан эркин мулоқот муҳитини яратиш сиёсий партия фракцияси фаолияти кучайишига туртки беради, айни пайтда, фракция ташаббускорлигининг ошиши электорат манфаатлари қатъий ва самарали ҳимоя қилинишини таъминлайди. Шу орқали кўппартиявийлик тизими кучайиши учун энг зарур бўлиб турган механизм фаол ишга тушади.\nШу маънода, «Ўзбекистон Республикаси Олий Мажлиси Қонунчилик палатасининг Регламенти тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги Қонун билан амалга жорий қилинган меъёрлар фракциялар масъулиятини кучайтиришга хизмат қилиши билан аҳамиятлидир.\n— Қонунчилик палатаси Регламентига киритилган ўзгартишларнинг сиёсий партиялар фракцияларини фаол ишлашга ундовчи хусусиятлари нимада, деб ўйлайсиз?\n— Аввало, мазкур ўзгартиш ва қўшимчалар парламент ислоҳотларининг узвий давоми эканини айтиб ўтишни истардим. Улар иккита энг муҳим масалани ҳал этишга қаратилган.\nАввало, Қонунчилик палатасидаги қонун ижодкорлиги жараёнининг барча босқичлари янада демократлашди. Иккинчидан, ҳар бир қонун лойиҳаси муҳокамасида фракциялар сиёсий партияларнинг дастурий мақсадларидан келиб чиқиб фаол иштирок этишининг яна бир муҳим механизми яратилди. Бу эса фракциялараро рақобат кучайишини таъминлайди. Муҳими, шу орқали қабул қилинаётган қонунлар ҳар томонлама пишиқ-пухта бўлади.\nЭнди қонун лойиҳаси фракцияларнинг фикрлари ва таклифларисиз кўриб чиқилмайди, бу фикр ва таклифлар мажбурий тартибда ҳисобга олинади.\nКўриниб турибдики, қонун ижодкорлиги жараёнининг барча босқичида фракцияларнинг роли янада кучайди, сиёсий партияларнинг ўз дастурий мақсадларидан келиб чиққан ҳолда қонун ижодкорлиги жараёнига таъсир этиш имконияти янада кенгайди.\nБу сиёсий партия ва унинг фракциясига давлат ва жамиятни демократлаштириш жараёнларида фаол иштирок этиш, электорат манфаатларини ҳимоя қилиш масъулиятини янада кучайтирди. Фракциямиз мана шундай қизғин жараёнда партиямизнинг дастурий мақсадларини амалга оширишга, электорат манфаатлари ҳимоясини таъминлашга мунтазам ҳаракат қилади.\n— Бу ўз-ўзидан бўлмайди, албатта. Юқоридаги ўзгартишлардан келиб чиқиб, фракция фаолиятини кучайтириш бўйича қандай ишлар амалга оширилмоқда?\n— Фракциямиз мажлисларида Қонунчилик палатасига киритилган ҳар бир қонун ҳужжати (қонунлар, Қонунчилик палатаси қарорлари, Давлат бюджети лойиҳалари ва бошқалар)ни муҳокама қилиш самарадорлигини оширишга алоҳида эътибор қаратаяпмиз.\nҚонунчилик палатасига киритилган қонун ҳужжатларини фракция мажлисида муҳокама қилишдан олдин партиямиз Марказий Кенгаши ёрдамида жойларда аҳоли ва электорат вакиллари орасида тегишли масалаларни кенг ўрганиш амалиёти жорий қилинди. Партиямиз маҳаллий кенгашлари Жамоатчилик қабулхоналарига бўлаётган мурожаатлар, билдирилаётган фикр-мулоҳазалар диққат марказимизда турибди. Ўзбекистон ХДП электоратини ўйлантираётган ижтимоий-иқтисодий масалаларни чуқур ўрганиш, уларни таҳлил қилиш, натижаларни умумлаштирган ҳолда қонун ижодкорлиги бўйича таклифлар ишлаб чиқишга алоҳида эътибор қаратилмоқда. Мазкур таклифлардан қонун ҳужжатлари лойиҳалари муҳокамаси жараёнида кенг фойдаланилмоқда.\nШунингдек, фракциямизда кўриб чиқилаётган тегишли қонун ҳужжатлари жойларда маҳаллий Кенгашлардаги партиямиз депутатлик гуруҳлари, фаоллар ва электорат вакиллари иштирокида кенг муҳокамалардан ўтказилмоқда. Яъни, фракция қонунлар лойиҳалари бўйича таклифлар олиши бўйича тизим янада ривожланди.\nЎзбекистон ХДП фракцияси мажлисларига партия экспертлари, олим ва мутахассисларни кенг жалб этиш амалиёти йўлга қўйилди. Бу қонун лойиҳаларини партиямиз дастурий мақсадлари, электорат манфаатларидан келиб чиқиб ҳар томонлама чуқур таҳлил этиш, бу борада хилма-хил фикр ва таклифлар олиш имконини бераяпти.\n— Шундай муҳокамаларда билдирилаётган турли фикр ва таклифлар қонун лойиҳалари бўйича фракция позициясини шакллантиришда асқотаяптими? Бунга аниқ мисол келтира оласизми?\n— Марҳамат. Вазирлар Маҳкамаси томонидан Қонунчилик палатасига киритилган «Ўзбекистон Республикасининг Меҳнат кодексига ўзгартиш ва қўшимчалар киритиш тўғрисида»ги ҳамда «Аҳолини иш билан таъминлаш тўғрисида»ги Ўзбекистон Республикаси Қонунига қўшимча ва ўзгартишлар киритиш ҳақида»ги қонунлар лойиҳаларини фракциямиз биринчи ўқишда концептуал жиҳатдан қўллаб-қувватлади. Мазкур қонун лойиҳаларини иккинчи ўқишда такомиллаштириш ҳамда шу жараёнда электорат манфаатларини тўлиқ акс эттириш мақсадида партиямиз Марказий Кенгаши ҳамкорлигида деярли барча вилоятларда давра суҳбатлари ва семинарлар ташкил қилинди. Ушбу тадбирларда партиямиз электорати билдирган барча таклифлар фракциямиз ишчи гуруҳи томонидан умумлаштирилиб, таҳлил қилинди.\nШундан сўнг қонун лойиҳалари фракция мажлисларида тегишли экспертлар, олим ва мутахасислар иштирокида яна муҳокама этилди. Партия электорати манфаатларидан келиб чиққан ҳолда, фракция таклифлари шакллантирилди.\nБунинг самараси ўлароқ «Ўзбекистон Республикасининг Меҳнат кодексига ўзгартиш ва қўшимчалар киритиш тўғрисида»ги қонун лойиҳасининг янги муқобил таҳрири, шунингдек, «Аҳолини иш билан таъминлаш тўғрисида»ги Ўзбекистон Республикаси Қонунига қўшимча ва ўзгартишлар киритиш ҳақида»ги қонун лойиҳасига фракциямиз таклифлари ишлаб чиқилиб, Олий Мажлис Қонунчилик палатасининг масъул қўмитасига тақдим этилди.\nАна шу таклифлар маъсул қўмита томонидан мажбурий тартибда ҳисобга олинади ва ялпи мажлисда эълон қилинади. Уларнинг қабул қилиниши ёки қабул қилинмаслиги сабаблари таҳлил қилинади. Шу жараёнда фракциямиз аъзолари ўз таклифларини қатъий ҳимоя қилишга ҳаракат қилади. Табиийки, бу Қонунчилик палатасида фракциялар ўртасидаги тортишувлар кучайишига, қонунлар сифати ошишига ва энг муҳими, аҳоли барча қатламларининг манфаатлари ҳар томонлама инобатга олинишига хизмат қилади.\n— Фракциянинг келгусидаги вазифалари нималардан иборат, деб ўйлайсиз?\n— Қонунчилик палатаси Регламентига киритилган ўзгартиш ва қўшимчалар, албатта, барча сиёсий партиялар, жумладан, Халқ демократик партияси фракцияси фаолиятини танқидий кўриб чиқишни тақозо этмоқда.\nФракциямиз аъзоларининг партиявий мансублигини ва фаоллигини кучайтиришга қаратилган ички ҳужжатларни ишлаб чиқиб, қабул қилиш муҳим аҳамиятга эга, деб ўйлайман.\nЯқинда ўтказилган партиямиз Марказий Кенгаши ва фракциямизнинг кенгайтирилган қўшма мажлисида «Ўзбекистон Республикаси Олий Мажлиси Қонунчилик палатасининг Регламенти тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги Қонундан келиб чиқадиган вазифаларни амалга ошириш бўйича Ўзбекистон ХДПнинг тадбирлар режаси қабул қилинди.\nУнда фракциямизнинг иш самарадорлигини янада ошириш мақсадида «Ўзбекистон ХДП фракцияси тўғрисида» низом ишлаб чиқиш ва тасдиқлаш назарда тутилди. Бугунги кунда мазкур Низом лойиҳасини тайёрлаш устида иш бошлаган ишчи гуруҳи фракциянинг фаолиятини янада ривожлантириш йўналишларини ўрганиб чиқмоқда. Сиёсий партиялар фракциялари фаолиятига доир барча қонун ҳужжатлари атрофлича таҳлил қилинаяпти. Бу жараёнда миллий қонунчилигимиз, ривожланган хорижий давлатлар сиёсий партияларининг парламентдаги фракциялари фаолиятини тартибга солишга қаратилган меъёрий-ҳуқуқий ҳужжатларни ўрганишга алоҳида эътибор қаратилмоқда.\nФракциямиз фикрича, ҳозиргача Қонунчилик палатасида қабул қилинган барча ички меъёрий ҳужжатлар, Олий Мажлис Қонунчилик палатасининг Регламентига киритилган ўзгартиш ва қўшимчалар мазмун-моҳиятидан келиб чиққан ҳолда инвентаризация қилиниши, қайтадан кўриб чиқилиши зарур.\nШу орқали фракциялар фаолиятига тўсқинлик қилувчи, ваколатларини чегараловчи ҳамда асосий йўналишдан чалғитувчи ортиқча юкламаларни аниқлаш, уларни бартараф этишга алоҳида эътибор бериш керак, деб ҳисоблаймиз. Бу борада ҳам фракциямизнинг таклиф ва талабларини Қонунчилик палатасига киритамиз.


Тошкент милицияси ҳайвонлар уриштиришни тақиқламоқчи — Ishbilarmon.uz\n04/03/2019 0 та шарҳ\t215\nТошкент шаҳар ички ишлар бош бошқармаси ҳайвонларга нисбатан шафқатсиз муносабатда бўлганлик учун жавобгарликни кучайтириш ва ҳайвонларни уриштиришга тақиқ жорий этиш бўйича таклиф тайёрламоқда.\nБошқарма сайтида маълум қилинишича, Тошкент шаҳар ИИББ Сергели туманидаги ит уриштириш ҳақидаги хабарга тезкор муносабат билдирди: “Воқеа жойига зудлик билан Сергели туман ИИБ ва Миллий гвардия вакиллари етиб келди, “кўргазма” номи остида ташкил этилган тадбир ташкилотчисига нисбатан чора кўрилди. Маъмурий суд “Ўзбек бўрибосари” жамияти раҳбарини Ўзбекистон Республикаси Маъмурий кодексини бузган деб топди ва унга жарима солинди”,- дейилади сайтда.\nШаҳар ИИББда бундай жанглар ўтказилишини аниқлаш ва олдини олиш борасида хорижий мамлакатлар тажрибасини ўрганган ҳолда ишлар бошланди. АҚШ қонунчилигида бундай жанглар қатъий тақиқланган ва уларнинг ташкилотчиларини оғир жазо кутади. Буюк Британияда шафқатсиз муносабатда бўлиш 51 ҳафтагача қамоққа олиш ва 20 минг фунтгача жаримага сабаб бўлади.\nМиллий қонунчилигимизда эса, бевосита ҳайвон уриштиришни тақиқловчи моддалар йўқ. Маъмурий кодексдаги тегишли моддаларда эса, жониворларнинг ҳалок бўлиши ёки шикастланишига олиб келган шафқатсиз муносабат учун бир ЭКИҲдан икки ЭКИҲгача миқдорда жарима кўзда тутилган.\nШИИББ сайтида бу санкциялар, афтидан, ҳайвонларга нисбатан шафқатсизликка мойил шахсларни тўхтата олмаётгани айтилади.\nиибб ит уриштириш\nАввалги мақола Ўзбекистон – четдан қараганда. Биринчи қисм: муаммолар\nКейинги мақола Жаҳон банки: ўзбекистонликларнинг 95 фоизи келажакка ишонади\nПрокуратура: «Ҳар қандай тушунмовчилик тадбиркор фойдасига ҳал қилинсин»\nPayme ярим йилда бир йиллик даромадни қўлга киритди


Энергетика вазирлиги ўғирлик туфайли газ таъминотида узилишлар бўлиши мумкинлигини огоҳлантирди - Халқ сўзи\nЭнергетика вазирлиги ўғирлик туфайли газ таъминотида узилишлар бўлиши мумкинлигини огоҳлантирди\n21:30 11 Октябр 2021 Жамият\nТабиий ресурсларни ноқонуний ўғирлаш ҳоллари туфайли энергия таъминоти сифати ёмонлашиши мумкин. Бу ҳақда Энергетика вазирлиги матбуот хизмати хабар берди.\nМаълумотларга кўра, 2021 йилда газ тармоғини тартибга солиш бўйича режалаштирилган чора-тадбирларнинг тўлиқ бажарилиши натижасида 283 минг хонадонни газ билан таъминлаш яхшиланади.\nРежага кўра, куз-қиш даврида қонуний истеъмолчиларга 18 миллиард кубометр табиий газ берилади. Аҳолига эса 11 миллиард куб метр берилади, бу ўтган мавсумга нисбатан 3 миллиард кубометрга кўпдир.\nШунингдек, куз-қиш даврида истеъмолчиларга 318,6 минг тонна суюлтирилган газ етказиб берилади, бу 2020 йилга нисбатан 13 минг тоннага кўпдир.\nБироқ, энергия ишлаб чиқариш ва етказиб беришни кўпайтириш бўйича кўрилган чоралар керакли натижани бермаслиги мумкин. Ноқонуний фойдаланиш ҳолатлари аҳолини энергия ресурслари билан таъминлашга салбий таъсир кўрсатмоқда.\nШундай қилиб, 2021 йил 20 сентябрдан 24 сентябргача ўтказилган назорат тадбирлари давомида Ўзбекистонда табиий газдан ноқонуний фойдаланишнинг 67 та ҳолати аниқланди. Натижада 1 кун 379 минг куб метр табиий газ қисқа муддат ичида 4 кун ичида ноқонуний ишлатилган. Бу табиий газ миқдори 1 кун ичида қарийб 130 минг хонадоннинг эҳтиёжини қондириш учун етарли бўларди.\nҚайд этилишича, энг кўп ўғирлик Хоразм, Фарғона ва Тошкент вилоятларида аниқланган.\n2021 йилнинг 9 ойи давомида мамлакатда табиий газдан ноқонуний фойдаланишнинг 2535 та ҳолати аниқланган. Натижада 77 миллиард сўмдан зиёд 86 миллион 923 минг куб метр маблағ ўзлаштирилган.\nМаълумотларга кўра, бундай ҳажмдаги газ 40 минг хонадонни бир йил давомида узлуксиз етказиб бериши мумкин эди.


7 декабрь, 2019, 16:15\nТеглар:МЛС | АПЛ | Нани\nАПЛнинг унутилиб кетган юлдузи. Хиль ўша 2016-йил Чемпионшипга тушиб кетган дахшатли “Астон Вилла” таркибида эди.\nMajor League Soccer – жудаям машҳур лига эмас, лекин бу ерда жуда машҳур юлдузлар тўп суради. Келинг, сиз билан ҳозирда МЛСда ўйнаётган АПЛнинг собиқ футболчилари ҳақида гаплашамиз.\n“Манчестер Юнайтед”дан кейин Нани қаерларда ўйнамади… “Спортинг”, “Фенербахче”, “Валенсия”, “Лацио” ва яна “Спортинг”. Феврал ойида “Орландо Сити” билан шартнома имзолади. АҚШга у жуда тез мослашиб кетди. 12 та гол ва 10 та голли узатма. У “Орландо” сафидаги иккала кўрсаткични ҳам 10 ликдан оширган илк футболчи бўлди.\n33 та ўйин. 36 та гол. 15 та голли узатма. “Лос-Анжелес” футболчиси ҳозир МЛСнинг асосий юлдузи ҳисобланади. “Арсенал” уни қўйиб юборганига афсусланаётгани, табиий.\nВеладан кейин, иккинчи тўпурар бўлган Златан ҳисобида 31 та ўйинда 31 та гол мавжуд. Умумий ҳисобда эса Ибра 58 та ўйинда 53 та гол урди. Златан бир интервюсида: “Менимча, МЛС тарихидаги энг яхши футболчи ўзим бўлсам керак. Ҳазиллашмаяпман. Сиз мен келганимдан кейин МЛСни кўрдингизми?” Лекин МВП мавсумнинг энг яхши футболчиси деб Златанни эмас, Велани танлади.\nҲозирда Ибра МЛСдан кетиш ҳақида ўйлаяпти. Унга Европадан ҳам таклифлар бўляпти. “Бока Хуниорс” ҳам Златанни ўз сафига қўшиб олиш мақсадида.Қайси вариантни танлашни эса Ибранинг ўзи ҳал қилади.\nАПЛнинг унутилиб кетган юлдузи. Хиль ўша 2016-йил Чемпионшипга тушиб кетган дахшатли “Астон Вилла” таркибида эди. Кейин Карлес “Депортиво”да ўйнади, 2019-йилда эса “Ню-Ингленд Революшн” жамоаси билан шартнома имзолади.\nФутболчи Америка клуби сафида 10 та гол ва 14 та голли узатмани ўз ҳисобига ёздириб қўйди. Мухлислар овозига кўра “ Ню-Ингленд Революшн ” жамоасининг мавсумдаги энг яхши футболчисига айланди.\n“У – жуда ажойиб натижага эга бўлди. Унга кўпчилик овоз берди. Ҳаттоки, энг яқиб рақобатчилари ҳам ундан анча орқада эди. У жуда юксак иқтидор эгаси ва у жамоамизда эканидан хурсандман” – дейди бош мураббий Брюс Арена.\n“Ди Си Юнайтед”даги омадли ўтган илк мавсумидан сўнг Руни МЛСнинг ҳақиқий юлдузига айлаганди. Лекин АҚШда кўп ушланиб қолмади, 2020-йилда “Дерби Каунти” сафига бориб қўшилади.\nРунининг келиши, “Ди Си Юнайтед”да ҳақиқий револютсияни юзага келтирди. 11 гол ва 8 та голли узатма. Ҳатто, Девид Бекхем ва Себастьян Жовинко ҳам бунчалик обрўга эга бўлмаган эди.\nАнглия мухлислари, айниқса, “Сандерленд” ишқиболари Жозени ҳеч қачон унутишмайди. У Америкада ўйнаганидек ўйнамасди Англияда. У 22 та ўйинда 11 та гол урди ва 5 марта жамоадошлари гол уришига кўмаклашди.\n2014-йилда Бланко “Вест Бромвич”да тўп сурган. Умумий ҳисобда 36 дақиқа.\nАргентина терма жамоасининг собиқ футболчиси “Портленд Тимберс”да ўз ўрнини топди. 2017-йилда бу жамоа билан шартнома имзолаган Бланко “Портленд”нинг асосий футболчиларидан бири ҳисобланади. Ўтган мавсумда у ўз ҳисобига 11 та аниқ узатмаларни ёздириб қўйди. 2019-йилда эса ўтган мавсумдаги натижасини такрорлади ва ҳали мавсум давом этади.\n“Борнмут”дан ижарага олинган Бред “Сиетль Саундерс” жамоасида тўп суряпти. Чап қанот ҳимоячиси 6 та голл узатмани амалга оширган. Ҳозирда “Сиетль Саундерс” раҳбарияти уни тўлиқ сотиб олиш ҳақида ўйлаяпти.\n“У жуда яхши футболчи, биз шундай ўйин кўрсатамизки, ҳимоячиларимиз ҳам олдинга бориши мумкин. Бред рақибга босим ўтказиб турадиган футболчилардан бири. Ундаги иқтидор, тезлик, тўп оширишлар… у билан гол урамиз ва хавфли ҳужумларни ташкиллаштирамиз” – дейди жамоа витсе-президенти Крис Хендерсон\nУнинг номи “Арсенал”, “Барнсли”, “Халл Сити” ва “Сандерленд” мухлисларига яхши таниш. Манноне тажрибали дарвозабон. Ҳозирда “Миннесота Юнайтед” аъзоси ҳисобланади.\nМанноне билан бирга “Миннесота” Ламар Хант номидаги АҚШ Очиқ Кубоги финалига чиқди. Аммо финалда “Атланта Юнайтед”га мағлуб бўлди.\n“Борнмут”нинг яна бир футболчиси эмерсон Англияга 2011-йилда келган эди. Ўшанда “Фулхем” уни ўз сафига қўшиб олганди. Ҳозирда “Атланта Юнайтед” футболчиси бўлган эмерсон Америкада ижарада ўйнаяпти. Балки мавсум сўнгида “Атланта” уни тўлиқ сотиб олар.\n14 ўйинда Хайндман 3 таголга ассистентлик қилди ва 1 та гол урди. “Мен терма жамоага қайтишни истайман. Мураббийни ҳайрон қолдириб, ўзимни кўрсатмоқчиман. Бунинг учун эса ўз устимда тинмай ишлашим керак” – дейди Хайндман.\nХорхе Мас: МЛС чорак асрдан сўнг АПЛга айланади\nНиколас Гайтан учун АПЛнинг 3 та клуби кураш бошлади\nНани МЛСда 3-марта дубль қайд этди


Қашқадарёлик полвонлар мурувват кўрсатишди - Voha.uz - Воҳа футболи янгиликлари\nМар 23, 2019 420 0\nЖонажон ўлкамизга бетакрор анъана, эзгулик ва қадриятларни ўзида мужассам этган қадимий ва навқирон Наврўзи олам ташриф буюрди. Шу кунларда дала - даштлар, тоғу тошлар, боғу - роғлар, кўчаю - хиёбонлар, уй-жойлар киши кўзини қувонтирадиган даражада кўркамлашган. Чиндан ҳам бу пайтда бутун борлиқ қиш уйқусидан уйғониб, она табиатда жонланиш каби мўъжизавий ҳодиса юз беради. Нимасини айтасиз, жамики тирик жон ҳаракатга тушиб, янгиланиш сари интилади. Жумладан бободеҳқон ҳам ризқ- насиба яратиш умидида қадрдон даласи томон ошиқади.\nАна шундай қутлуғ кунлар арафасида байрамимизга монанд тарзда юртимизда мурруват ва хайрия ишларига ҳам қўл урилади. Бу саховатпеша халқимизнинг азалий анъанасидир.\nҚашқадарёнинг бир гуруҳ кўпкари чопадиган полвонлари ташаббуси билан 18 март куни Қарши шаҳридаги “БАХТ” тўйхонасида вилоятимизнинг бир қатор туманларидаги ёрдамга муҳтож оилаларнинг фарзандларини суннат тўйлари қилиб берилди. 11 нафар ана шундай болажонларга бошидан оёқ сарполар кийдирилди ва уларга совға саломлар улашилди. Байрам иштирокчиларига дошқозонларда ошлар дамланди ва дастурхонга тортилди. Бу хайрия тадбирга бир гуруҳ сахий инсонлар ҳам қўшилишди. Янада эътиборлиси, бу полвонлар ва саховатпеша инсонларнинг ташаббуси билан Қамаши туманида болажонларнинг суннат тўйларига бағишланиб, 20 март куни кўпкари ҳам ўтказилди.\n- Ушбу хайрия тадбири ишида иштирок этганимдан жуда мамнунман, бизда меҳр-эътиборга муҳтожларга ёрдам қўлини чўзиш, ота-боболаримиздан қолган. Бу анъана ҳеч қачон йўқолмайди. Авлоддан-авлодга ўтиб келаверади. Бундай улуғ қадриятларимизни асраш эса, биз фарзандларнинг бурчимиздир, -дейди Қамашилик чавандоз Элбек Юриев.\nАслида бағрикенглик, инсонпарварлик, мардлик ва саховатпешалик полвонларга хос хислат. Вилоятимизнинг ана шундай полвонлари бу борада яна ўзларини кўрсатишди. Халиқимизнинг бундай уюшқоқлигига, ташаббускорлигига, полвонларимизнинг эзгу ишларига асло кўз тегмасин.\nФахриддин Чориев. VOHA.UZ сайти мухбири\nМини футбол бўйича чемпионлар аниқланди\nСергей Кучеренко: "Яхши савиядаги футболчининг нархи баланд...\nДек 13, 2018 0 330\nCoca Cola Суперлигаси-2019 мавсуми логотипи тасдиқланди\nМар 7, 2019 0 68\nДек 9, 2018 0 321\nКХДР терма жамоаси юртимизга етиб келди\nОкт 11, 2018 0 205\n50 Cent Хабиб Нурмагомедовга таклиф билан чиқди\nСанжаржон туғилган кун муборак бўлсин!


hidoyat.uz – “Мовароуннаҳр” нашриётининг сайти - Кўклам неъмати\nЖаҳон дори ишлаб чиқариш саноатида ялпиз тинчлантирувчи хусусияти билан машҳур. Бир қатор харидоргир дорилар таркибида ушбу ўсимлик мавжуд. Ялпиз барглари солинган чой нафақат асабга даво, йўтал, юрак қисишини даволашда, нафас йўлларини очишда ҳам ёрдам беради. Айниқса, кўклам келгач, ялпизли пишириқлар истеъмол қилиш жуда фойдали.\nДиёримизда ялпизнинг қора ялпиз, Осиё ялпизи, қалампир ялпиз, сув ялпизи каби кўпгина турлари учрайди. Ялпиз табиий ҳолда сернам жойларда, ариқ, чашма, жилға, зовур ёқаларида ўсади.\nХалқ табобатида ялпиз пояси, баргидан тайёрланган қайнатмадан тиш оғриғи, оғиз, милк яллиғланишини даволашда фойдаланилган. Ялпиз қайнатмасига қанд қўшиб тайёрланган қиём тутқаноқда, шираси эса шақиқа (мигрен) ва сариқ касаллигида фойдали.\nАбу Али Ибн Сино ялпиз билан ичак оғриқларини даволаган, ҳазмни яхшиловчи сифатида тавсия этган. Ялпиз кўкракни юмшатиб, балғам кўчиради, нафас йўллари касалликларини бартараф этади. Қалампир ялпизнинг асаб, ошқозон-ичак йўли фаолиятини яхшиловчи, ҳолсизланиш ва бод касаллигида танани мустаҳкамловчи таъсири бор. Сафро ҳайдаш хусусиятига ҳам эга. Халқ табобатида меъда-ичак йўли тиришувида (спазма), бемаврид ич кетишида, қабзиятда, меъда нордонлиги ошганида, сариқ касаллигида, ўт пуфагида тош бўлганида, бавосилда, ўпкадан қон кетишида, аёлларда ҳайз маромининг бузилишида ялпизли дамламалар тавсия этилади. Дамламаси билан оғиз бўшлиғи, милклар яллиғланганида ғарғара қилинади, тери қичиганида ювилади.\nЗамонавий дори саноатида ялпизли дори-дармонлар салмоқли улушга эга. Чунончи, ялпиздан олинадиган эфир мойлари саноат миқёсида валидол, карвалол, олеметин, энатин, анестезол, борментол, пектуссин каби дорилар таркибига киритилган. Ялпиз мойи юқори даражали антибактериал таъсири (микробларга қирон келтириши) билан ажралиб туради.\nАйни баҳор палласида ялпиз бошқа баҳорий шифобахш гиёҳлар – жағ-жағ, семизўт, исмалоқ, отқулоқ, беда, барра пиёз кабилар билан турфа кўринишдаги лаззатли таомлар тайёрлаб, истеъмол қилиниши саломатликни сақлашда салмоқли ўрин тутади. Улар нафақат хушхўр, балки тана аъзоларига қувват бағишлайди, касалликдан янги тузалган кишиларга дармонбахш таъсир кўрсатади, ортиқча хилтлардан тозалайди, ичак йўлининг равон бўлишини таъминлайди. Шунингдек, юқумли хасталикларга қарши иммун тизими мустаҳкамланишига ёрдам беради.


Қирғизистонлик Денис Петрашов Женевадаги сувда сузиш бўйича турнирда кумуш медалга эга бўлди | ҚИРҒИЗИСТОН ЯНГИЛИКЛАРИ\nДенис Петрашов сувда сузиш бўйича CIG Challenge халқаро турнирида кумуш медаль ютиб олди. Мазкур мусобақа Швейцариянинг Женева шаҳрида ўтган.\nУ кумуш медални 200 метрлик масофани 2 дақиқа 15 сонияда сузиб ўтганлиги учун олган. Петрашов бундан ташқари 100 ҳамда 50 метрлик масофаларда ҳам куч синашиб, тўртинчи ва еттинчи ўринларни олган.\nПетрашов 2020 йили Токиодо ўтадиган Олимпиада ўйинларига қатнашиб, 100 ва 200 метрлик масофаларда брасс стили бўйича куч синашади. У 2016 йили Рио-де-Жанейрода бўлиб ўтган Олимпиада ўйинларига қатнашган.\n2020 ёзги Олимпиада ўйинлари 2020 йилнинг 24-июлида Токиодо бошланади. У ўйинларга Денис Петрашовдан ташқари бошқа қирғиз спортчилар ҳам қатнашади: курашчи Айсулуу Тинибекова, енгил атлетикачи Дарья Маслова, полвон Атабек Азизбеков ҳамда чопувчи Юлия Андреева.\nАввалги мақолаҲукумат контрабандага қарши кураш кучайтирилишини билдирди\nНавбатдаги мақолаФинразведка: «700 млн доллар — бу Қирғизистоннинг бюджетидаги пуллар эмас»


19/05/2022 10:00 134\nЎзбекистон Республикаси Олий Мажлиси Қонунчилик палатаси Спикерининг биринчи ўринбосари, Инсон ҳуқуқлари бўйича Ўзбекистон Республикаси Миллий маркази директори\nБугунги тадбирда жаҳон ҳамжамиятининг нуфузли ташкилотлари раҳбарлари иштирок этаётгани дин эркинлиги масаласи халқаро миқёсда қанчалар долзарб эканлигини яққол кўрсатади.\nБугунги мажлислар ва сессияларидаги маъруза ҳамда муҳокамаларга таниқли экспертлар жалб қилингани ҳам анжуманимиз юқори савияда ўтишидан далолатдир.\nУшбу анжуманда ҳаммамиз учун муҳим бўлган долзарб фикрлар билдирилишига ва улар асосида биз ҳамкорлигимизнинг янги йўналишларини биргаликда белгилаб олишимизга ишончим комил.\nМамлакатимизда диний эркинликни таъминлаш масалаларига алоҳида эътибор қаратилмоқда. Бугунги кунда диний эркинлик соҳасидаги ислоҳотлар Ўзбекистонда амалга оширилаётган сиёсий-ҳуқуқий ислоҳотларнинг асосий қисмидир.\nМиллатлараро тотувлик ва диний бағрикенгликни таъминлаш Янги Ўзбекистоннинг инсон ҳуқуқлари соҳасидаги асосий устувор йўналишларини бири сифатида белгиланган.\nИнсон ва фуқаронинг ҳуқуқлари, эркинликлари ва қонуний манфаатларини таъминлашга, Ўзбекистоннинг бирлиги ва яхлитлигини мустаҳкамлашга қаратилган Ўзбекистон Республикасининг миллатлараро муносабатлар соҳасидаги давлат сиёсати концепсияси ҳаётга татбиқ этилмоқда.\nЖамиятни маънавий-ахлоқий янгилашнинг муҳим омили диний таълим ва маърифатдир. Шу билан бирга, кўп миллатлилик шароитида маънавий-диний тикланиш соҳасидаги энг муҳим муаммолардан бири диний таълим жараёнини йўлга қўйиш, имом-хатиблар ва руҳонийлар малакасини оширишдир. 2018-йил 12-декабрда БМТ Бош Ассамблеяси томонидан “Маърифат ва диний бағрикенглик” резолюцияси бир овоздан қабул қилингани чинакам тарихий воқеа бўлди. Ҳужжатни ишлаб чиқиш ташаббуси Ўзбекистон Республикаси Президенти Ш.Мирзиёев томонидан БМТ Бош Ассамблеясининг 2017-йил сентабр ойида бўлиб ўтган 72-сессиясида билдирилган эди.\nЎзбекистон мустақиллиги тарихида илк бор БМТнинг диний эркинлик бўйича махсус маърузачиси Аҳмад Шаҳид мамлакатимизга ташриф буюрди. Ташрифи якунлари бўйича дин ва эътиқод эркинлигини таъминлаш бўйича тақдим этилган тавсиялар тўлиқ амалга оширилди.\nДиний эътиқод эркинлигини мустаҳкамлаш соҳасидаги халқаро норма ва талабларни миллий қонунчиликка татбиқ этиш мақсадида халқаро ташкилотлар билан яқин ҳамкорлик йўлга қўйилган.\n“Виждон эркинлиги ва диний ташкилотлар тўғрисида”ги Ўзбекистон Республикаси Қонунини янги таҳрирда тайёрлашда Инсон ҳуқуқлари умумжаҳон декларацияси, Фуқаролик ва сиёсий ҳуқуқлар тўғрисидаги халқаро пакт нормалари, шунингдек, умумий шарҳлар Бирлашган Миллатлар Ташкилотининг Инсон ҳуқуқлари бўйича қўмитасининг фикрлари диққат билан ўрганилди ва ҳисобга олинди.\nҚонунни экспертизасини ўтқазишда бизларга ёордам берган Элизабект Крак хонимга, Европа Кенгашининг Венеция комиссияси, Европада Хавфсизлик ва Ҳамкорлик Ташкилотининг Демократик институтлар ва инсон ҳуқуқлари бўйича бюросига ўз миннатдорчилигими билдирмоқчиман.\nВиждон эркинлигини таъминлаш соҳасидаги ҳамкорлик нафақат халқаро ташкилотлар, балки мамлакат миқёсида, жумладан, хорижий давлат институтлари ва фуқаролик жамияти орқали ҳам амалга оширилади.\nМамлакатимизда амалга оширилаётган салмоқли ишларга қарамай, ҳалигача ҳал этилмаган ёки етарлича эътибор қаратилмаётган масалалар кўп.\nАмерикалик ҳамкорларимизга ўз миннатдорчилигимни билдирмоқчиман ва биз диний эркинликнинг барча жиҳатлари бўйича конструктив мулоқотга тайёрлигимизи тасдиқлаймиз.